Poliačik, Martin, poslanec NR SR (2010-12-08):
Budem sa snažiť krotiť svoju mladícku energiu. Takže 1. V § 12 ods. 1 sa vypúšťa druhá veta a na konci sa pripájajú tieto vety: „Na účely posudzovania žiadosti o dotáciu zriaďuje ministerstvo komisiu, ktorá má najmenej troch členov. Členovia komisie posudzujú žiadosti nezávisle, členovia komisie a im blízke osoby, poznámka 40), nesmú byť žiadateľmi ani zaujatí voči žiadateľovi, štatutárnym orgánom alebo členmi štatutárneho orgánu žiadateľa, spoločníkmi právnickej osoby, ktorá je žiadateľom a osobami, ktoré sú zamestnancami žiadateľa.“ Poznámka pod čiarou k odkazu 40) znie: „§ 116 Občianskeho zákonníka.“ Súčasne sa vykoná prečíslovanie doterajších odkazov 40 až 42 a poznámok pod čiarou k týmto odkazom. 2. V § 12 sa za ods. 3 vkladá nový ods. 4, ktorý znie: „Spôsob hodnotenia žiadosti o dotáciu podľa ods. 1 posudzovania a schvaľovania žiadosti, postup pri výkone činnosti komisie a spôsob výberu členov komisie ustanoví všeobecný záväzný právny predpis, ktorý vydá ministerstvo.“ Doterajšie odseky 4 až 6 sa označujú ako odseky 5 až 7. 3. V § 14 sa dopĺňa ods. 3, ktorý znie: „Ministerstvo na svojom webovom sídle zverejňuje: a) úplné znenie všeobecne záväzných právnych predpisov upravujúcich poskytovanie dotácií podľa tohto zákona, b) často kladené otázky, c) okruh žiadateľov o dotácie podľa § 12 ods. 1, d) do 31. októbra predchádzajúceho rozpočtového roka 1. kritériá na hodnotenie a posudzovanie žiadostí podľa § 12 ods. 1, a ich váha, 2. časový harmonogram hodnotiaceho a posudzovacieho a schvaľovacieho procesu žiadostí podľa § 12 ods. 1, 3. zloženie komisie podľa § 12 ods. 1, a to meno, priezvisko, pracovné zaradenie členov komisie a adresu ich pracoviska, e) do 31. januára príslušného rozpočtového roku schválený rozpočet na dotácie v pôsobnosti ministerstva a predpoklad na nasledujúce dva roky, f) formulár žiadosti v elektronickej podobe, g) informácie o výstupoch z uskutočnenia aktivít a činností, na ktoré bola poskytnutá dotácia podľa § 12 ods. 1, ak ich má ministerstvo k dispozícii.“ Odôvodnenie k bodom 1 až 3. Navrhuje sa už v zákone upraviť mechanizmus posudzovania žiadostí o poskytnutie dotácie na tento účel zriadenou komisiou. Súčasne sa definujú základné kritériá na členov komisie a zvýrazňuje sa nezávislosť členov komisie. Zároveň sa navrhuje, aby všetky podrobnosti hodnotenia posudzovania a schvaľovania žiadostí, spôsob výberu členov komisie upravilo ministerstvo všeobecne záväzným právnym predpisom. Navrhuje sa tiež základný rozsah informácií, ktoré musí ministerstvo v ustanovenom termíne zverejniť na svojom webovom sídle. 4. V § 16 sa na konci pripája táto veta: „Informácie uvedené v § 14 ods. 3 písm. d) na rok 2011 zverejní ministerstvo na svojom webovom sídle do 31. januára 2011.“ Odôvodnenie: V súvislosti s návrhom na doplnenie § 14 treba aj v prechodných ustanoveniach upraviť prechodné termíny na splnenie ustanovených povinností v roku 2011. 5. V prílohe 1 v bode 2.7. „Rozpočet“ sa v časti „Bežné výdavky“ dopĺňa riadok, ktorý v stĺpci „Položka“ znie: „cestovné náhrady na účely dotácie podľa § 3 ods. 1 písm. k).“ Odôvodnenie: V súvislosti s novonavrhovaným účelom dotácie na zabezpečenie rekreačnej činnosti v rámci poskytovaných sociálnych služieb pre deti v domove sociálnych služieb alebo v špecializovanom zariadení, treba osobitne v rozpočte na tento účel zaradiť položku cestovné náhrady. Chcel by som upozorniť ešte na dve zmeny oproti tej verzii, ktorá bola rozdaná do poslaneckých lavíc. V bode 3 v časti c) okruh oprávnených žiadateľov som prečítal iba ako okruh žiadateľov. Vypadlo tam slovo „oprávnených“, nie je to chyba, ktorú by som urobil. Naschvál som to slovo vypustil po konzultácii s pracovníčkami ministerstva, sociálnych vecí a rovnako v bode 3 v časti g) nemá ísť o informácie od žiadateľa, tak ako bolo napísané vo verzii, ktorú máte v laviciach, ale ide iba o informácie o výstupoch z uskutočňovania aktivít, tak ako som to prečítal, keď som čítal návrh pozmeňovací návrh. Ďakujem.